Rowers slaan toe op Oos-Rand-polisiestasieArgieffoto Vier polisiebeamptes is in ’n aanhoudingsel toegesluit toe ŉ polisiestasie in Eden Park in Alberton aan die Oos-Rand Donderdag in die oggendure beroof is. Kapt. Lesetja Mathobela, woordvoerder van die polisie, het gesê die voorval het omstreeks 00:30 plaasgevind. “Vier polisiebeamptes, almal vroue, was aan diens toe twee mans by die stasie ingeloop het en gemaak het of hulle hulp verlang,” het Mathobela gesê. Volgens Mathobela het een verdagte toe oor die toonbank gespring en ŉ beampte met ŉ mes gedreig en die kluis se sleutels geëis. Hy het haar na die kluis geneem waar hy een R5-geweer en twee magasyne gesteel het. “Die twee het toe drie van die beamptes in die aanhoudingselle toegesluit en in ŉ voertuig van die toneel gevlug. Die ander beampte het onder ŉ tafel geskuil en kon daarin slaag om die beamptes te bevry en alarm te maak.” Volgens Mathobela is daar ŉ vermoede dat die twee in ŉ wit bakkie van die toneel gevlug het, maar dit kan nie in dié stadium bevestig word nie. Hy sê deskundiges is tans besig om die toneel te fynkam vir leidrade. Niemand is tydens die voorval beseer nie en niemand is nog in hegtenis geneem nie. ŉ Saak van gewapende roof word ondersoek.